ԵՐԵՎԱՆ.— Ես բարեկամներ շատ ունեմ աշխարհի տարբեր ծայրերում, դա դուք լավ գիտեք: Իսկ հոբելյանի օրերին նրանց թիվը շեշտակի աճել է: Բավական է ասել, որ անցյալ տարվա համեմատությամբ զբոսաշրջիկների թիվը 50 տոկոսով ավելացել է: Այդքան միայն տարվա առաջին կեսում: Իսկ որքան հյուրեր են այցի գալու մինչև տարեվերջ… Միայն ամերիկյան մի խումբը` «Հայկական լիգան» բաղկացած կլինի 200 հոգուց: Հապա ֆրանսիական, լիբանանյան, հարավամերիկյան հայկական և օտարազգի մյուս խմբե՞րը, որոնք արդեն ճամփա են ընկել, իմ հոբելյանի կենացը Երևանում խմելու: Իմ երկրպագուների մեջ մեծ թիվ են կազմում ոչ միայն հայերը, արև օտարազգիները: Վերջերս ինձ հետ բանակցության մեջ մտավ ֆրանսիական «Գաֆոս վուայաժ» ճանապարհորդական ընկերությունը: Նրանք խնդրում են, որ միայն իրենց ընկերության գծով տարեկան 400 ֆրանսիացի զբոսաշրջիկ ընդունեմ: Կարո՞ղ եմ մերժել: Իհարկե` ոչ: Դրա համար ես որոշել եմ եկող տարվանից օդային ճանապարհ հարթել Բեյրութ, Փարիզ, Պոլիս և մյուս մայրաքաղաքները: Թող գան, ովքեր ուզում են, թող գան, ովքեր բարի զգացմունքներ ունեն իմ և իմ բնակիչների նկատմամբ: Շուտով շահագործման կհանձնվի «Անի» հոյակապ հյուրանոցը: Ավտոտուրիստների համար 200 տեղանոց հյուրանոց է կառուցվում նաև Սևանի ափին: Իսկ Զանգվի կիրճում բացվելիք «Հայկական գյուղ» ազգային ռեստորանը, կարծում եմ հատկապես դուր կգա մեր հյուրերին: Ի միջի այլոց «Արմենիայի» առաջին հարկում արդեն գործում է «Գիշերային ռեստորանը», որը աշխատում է մինչև լուսադեմ: